
Mae Pŵer Cyfartal Llais Cyfartal (PCLlC) wedi ymrwymo i greu amgylchedd mentora sy'n ddiogel, yn gnhwysol, yn barchus ac yn grymuso pawb sy'n gysylltiedig.  Rydym yn cydnabod bod newid ystyrlon yn gofyn am ddull rhyngblethol ac rydym wedi ymrwymo i gefnogi pobl y mae eu hunaniaethau wedi'u hymyleiddio.

Bwriad ein rhaglen yw bod yn brofiad cefnogol a meithringar. Trwy ymuno â'r Rhaglen PCLlC, rydych yn cytuno i gynnal yr egwyddorion canlynol sy'n llywio'r rhaglen:
· Cynhwysiant: fel rhaglen rhyngblethol, rydym yn dathlu ac yn gwerthfawrogi cefndiroedd, hunaniaethau a phrofiadau byw amrywiol ein holl gyfranogwyr. Rydym wedi ymrwymo i greu amgylchedd cynhwysol lle mae pawb yn cael eu trin â pharch, a lle mae gofod, cefnogaeth ac undod yn cael eu meithrin.  Disgwylir i bob cyfranogwr gynnal y gwerthoedd hyn. Nid oes lle i wahaniaethu o unrhyw fath, gan gynnwys rhywiaeth, hiliaeth, ableddiaeth, homoffobia, trawsffobia, neu unrhyw fath arall o ragfarn. Rydym yn croesawu cyfranogwyr o bob cwr o'r sbectrwm gwleidyddol ac nid ydym yn gysylltiedig ag unrhyw blaid wleidyddol.
· Parch: trin pawb gyda charedigrwydd, tegwch ac urddas, a dangos ystyriaeth i safbwyntiau eraill
· Diogelwch: rydym i gyd yn rhannu cyfrifoldeb am greu mannau sy’n ddiogel yn emosiynol ac yn gorfforol.
· Hygyrchedd: rydym yn ymdrechu i wneud y rhaglen a'r digwyddiadau yn hygyrch a byddwn yn gwneud addasiadau rhesymol pan fo angen.
· Cyfrinachedd: rhaid cadw straeon personol, hunaniaethau a phrofiadau a rennir yn breifat a dim ond gyda chaniatâd penodol y cânt eu rhannu.
· Grymuso: rydym yn credu ym mhŵer unigolion i arwain, dylanwadu a chreu newid. Rydym yn creu lle i bobl dyfu mewn hyder, gosod eu nodau eu hunain, a gweithredu yn eu bywydau a'u cymunedau yn eu hamser eu hunain. Mae ein rhaglen wedi'i chynllunio i gefnogi taith a dyheadau unigryw pob person.

Disgwyliadau Cyfranogwyr
Fel mentor neu’r sawl sy’n cael eu mentora, trwy lofnodi'r Cod Ymddygiad hwn, rydych chi'n cytuno i:
· Ymgysylltu â'r rhaglen yn barchus ac yn adeiladol
· Bod yn ymwybodol o sut mae eich geiriau a'ch gweithredoedd yn effeithio ar eraill
· Parchu amser a chyfraniadau eraill trwy fynychu sesiynau a digwyddiadau wedi'u trefnu yn barod ac ar amser
· Cynnig adborth mewn ffordd gefnogol sy'n canolbwyntio ar atebion
· Codi unrhyw bryderon, gan gynnwys achosion o dorri'r cod hwn, gyda'ch Cydlynydd Rhaglen
· Mae’r sawl sy’n cael eu mentora a’u mentoriaid yn cwrdd bob 4–6 wythnos yn fras (wyneb yn wyneb neu ar-lein)

Cyfrifoldebau’r Sawl sy’n Cael eu Mentora
Yn ogystal â'r uchod, mae’r sawl sy’n cael eu mentora’n ymrwymo i:
· Baratoi ar gyfer pob cyfarfod
· Mynychu pob digwyddiad gorfodol 
· Cyfathrebu'n glir ac yn brydlon â'ch mentor a'ch Cydlynydd Rhaglen, gan gynnwys os ydych chi'n cael anawsterau i fodloni gofynion y rhaglen, fel y gallwn weithio gyda'n gilydd i ddod o hyd i atebion y gellir eu rheoli.

Torri'r Cod
Bydd unrhyw achos o dorri'r Cod Ymddygiad hwn yn cael ei gymryd o ddifrif.  Bydd eich Cydlynydd Rhaglen yn asesu'r sefyllfa, yn ymateb yn briodol, ac yn ymgynghori â Rheolwr y Rhaglen a/neu sefydliadau partner.  Mewn achosion difrifol, gellir tynnu cyfranogwr o'r rhaglen.

